Ευρωπαϊκό σχέδιο ψηφίσματος στο ΣΑ για τη Συρία
το σχέδιο ζητά άμεσο τερματισμό της βίας και χορήγηση πρόσβασης σε ανθρωπιστικούς οργανισμούς στη Συρία
Ευρωπαϊκές χώρες μέλη του Συμβουλίου Ασφάλειας των ΗΕ υπέβαλαν αναθεωρημένο ψήφισμα που καταδικάζει τις βίαιες επιχειρήσεις της Συρίας σε βάρος ειρηνικών διαδηλωτών, ενώ χιλιάδες άμαχοι εγκαταλείπουν περιοχές κοντά στα σύνορα με τη Τουρκία λόγω φόβων για στρατιωτική επίθεση στη περιοχή. Η Βρετανία, η Γαλλία, η Γερμανία και η Πορτογαλία υπέβαλαν το κείμενο του νέου ψηφίσματος στα πλαίσια κεκλεισμένων των θυρών συνεδρίασης του Συμβουλίου Ασφάλειας στη Νέα Υόρκη. Διπλωμάτες των ΗΕ δήλωσαν ότι στόχος του νέου σχεδίου, που υποστηρίζεται και απ’ τις ΗΠΑ, είναι να κερδίσει μεγαλύτερη υποστήριξη στο Συμβούλιο. Αλλά ο πρέσβης της Ρωσίας στα ΗΕ, Βιτάλι Τσούρκιν, επανέλαβε ότι η Μόσχα δεν πρόκειται να υποστηρίξει το ψήφισμα με το αιτιολογικό ότι δεν προωθεί το διάλογο και δεν βοηθά στον τερματισμό των βιαιοτήτων. Το σχέδιο ψηφίσματος ζητά άμεσο τερματισμό της βίας και χορήγηση πρόσβασης σε ανθρωπιστικούς οργανισμούς στη Συρία. Επίσης ζητά απ’ τη κυβέρνηση της Συρίας να δρομολογήσει διαδικασία πραγματικών πολιτικών μεταρρυθμίσεων. Διπλωματικές πηγές δηλώνουν ότι ενδέχεται ψηφοφορία επί του σχεδίου μέχρι το τέλος της εβδομάδας. Στο μεταξύ, άλλοι περίπου 160 Σύροι μπήκαν στη Τουρκία μέσω της κοινής μεθορίου τη Τετάρτη, ανεβάζοντας στους τουλάχιστον 350 τον αριθμό των ανθρώπων που έχουν διασχίσει τα σύνορα τις τελευταίες μέρες. Επίσης χιλιάδες άλλοι άμαχοι έχουν εγκαταλείψει την πόλη Τζίσρ Αλ Σουγκούρ στη βόρεια Συρία. Οι κάτοικοι άρχισαν να εγκαταλείπουν τη περιοχή όταν η κυβέρνηση της Συρίας επέρριψε ευθύνες σε «ένοπλες συμμορίες» για το θάνατο 120 ανδρών των δυνάμεων ασφάλειας τη περασμένη εβδομάδα και δεσμεύτηκε ότι θα λάβει αποφασιστικά μέτρα στη περιοχή. Δυνάμεις του στρατού της Συρίας, συμπεριλαμβανομένων και επίλεκτων μονάδων με επικεφαλής τoν αδελφό του Σύρου Προέδρου, Μαχέρ Αλ Άσσαντ, κινήθηκαν προς ενισχυμένες θέσεις τους στο βορά τη Τετάρτη.